Aasmund Dale

Aasmund Dale (1927-2007) var en norsk teolog, religionspedagog og forfatter. 

 Biografi 
Dale ble student i 1945 og cand.theol. fra Menighetsfakultetet i 1951. Han virket deretter som sekretær i Haugesund KFUM i tre år før han dro til Erlangen for å studere religionspedagogikk i 1954. Tilbake i Norge begynte han i 1955 som leder av Norsk Kristelig Studieråd. I 1957 begynte han som konsulent i Institutt for kristen oppseding. Han var leder av instituttet fra 1971 til han i 1977 ble rektor ved det nyetablerte Kateketseminaret ved Menighetsfakultetet. Den stillingen hadde han i 15 år. De to siste årene av sin yrkesaktive tjeneste delte han tiden mellom forskning og undervisning på MF. Han ble pensjonist i 1994.Vidar J. Haanes: Minneord over Aasmund Dale (1927-2007) - Tidsskrift for Teologi og Kirke 19. mars 2008

Dale skrev en rekke bøker og utviklet hjelpemateriell til kristen undervisning på ulike nivåer. Han var redaktør av Prismet fra 1970 til 1984. Han sto også bak det omfattende Undervisningsprogram for hjem og kirke som kom i 1970 og dannet grunnlaget for utvikling av materiell til dåpsopplæring i Den norske kirke. Mye av dette nedfelte seg i Plan for dåpsopplæring i Den norske kirke og lå til grunn for NOU 2000:26 Til et åpent liv i tro og tillit.

 Verv 
 Formann i Kirkens pedagogiske fagutvalg fra 1963–1970
 Formann i representantskapet i Norges kristelige studieråd fra 1976–1979
 Formann i Kirkens utdanningsråd 
 Sentralstyremedlem i Bibelselskapet 1968–1977
 Medlem av den pedagogiske kommisjonen i Kirkenes Verdensråd fra 1983

 Heder 
 Kongens fortjenstmedalje i gull i 2002 for hans pionerarbeid og langvarige innsats for kristen opplæring, spesielt innenfor dåpsopplæring i Den norske kirke.Tildelinger - Aasmund Dale - kongehuset.no

 Biblliografi 

 Katekismeundervisningen (1958); 
 Håndbok for guttelederen (1959) – som ble omarbeidet til Triangellederen (1963); 
 Læreplan for kristendomskunnskap i barneskolen. Et alternativ (1963); 
 Metodikk for kristendomsfaget (1960/66/68); 
 Konfirmanten i arbeid: håndbok for kateketen (1969); 
 Håndbok i kristendomskunnskap 4.–6. klasse (1974); 
 Undervisning i kirken (1985); 
 Undervisning i kirken gjennom tidene (1992); 
 Læring i kirken: en praktisk kirkedidaktikk (1994).  

Referanser

 Eksterne lenker 
 Aasmund Dale - Store norske leksikon 

Kategori:Norske pedagoger
Kategori:Kongens fortjenstmedalje i gull
Kategori:Personer fra Haugesund kommune